google/wiki40b huggingface dataset:
Jernbane i Spania

Spanias jernbanenett hadde per 31. desember 2008 en lengde på 13 383 km. Det administreres av den statlige jernbaneforvaltningen Administrador de Infraestructuras Ferroviarias, vanligvis forkortet ADIF. I tillegg til dette finnes det mer enn 2 000 km smalsporet jernbane. På 1950-tallet hadde jernbanenettet sitt største omfang med litt over 18 000 km (inkludert smalsporbanene). All persontrafikk på bred (iberisk) sporvidde og normalspor drives av det nasjonale togselskapet RENFE.

Organisasjon

I Spania er det to statlige jernbaneadministrasjoner. ADIF er ansvarlig for jernbanenett med normal og bred sporvidde mens FEVE er ansvarlig for smalsporede jernbaner, disse to tilsvarer tilsammen Jernbaneverket i Norge. Den juridiske administrasjonen håndteres av det spanske jernbanedirektoratet Dirección Generelle de Ferrocarriles som er underlagt det utviklingsdepartementet Ministerio de Fomento. Direktoratet er ansvarlig for utvikling av regelverk, setter standarder og deler ut lisenser til operatører. Ministerio de Fomento er også ansvarlig for Spanias langfristige strategiske jernbaneinvesteringer. Frem til Spania deregulerer det innenlandske markedet i 2017 er RENFE eneste operatør av persontransport. Godstrafikken er allerede deregulert og administreres av en rekke konkurrerende operatører.
Abbé Pierre

Bakgrunn

Henri Antoine Grouès kom fra en velstående forretningsfamilie. Han var femte barn av en rik silkefabrikant. Hans far engasjerte seg filantropisk for de fattige. Barnet Henri opplevde at hans velstående far tilbragte ledig tid på uteliggere, klippet håret deres og gav dem og andre trengende mat og klær.
Henri gikk på et gymnas drevet av jesuittordenen i Lyon. I ddisse omgivelser bestemte han seg for å bli prest. Hans vei til prestegjerningen ble også styrket ved et besøk til Assisi.

Prest

I 1930 trådte Henri inn i kapusinerordenen, fortelte farsarven blant de fattige og ble presteviet i 1938. Han måtte tre ut ordenslivet på grunn av alvorlige lungebetennelser som gjorde det umulig for ham å følge det strikte og harde monastiske liv som ordensregelen foreskrev. Han stiftet Emmausbevegelsen (Emmaüs) som har som mål å hjelpe fattige, hjemløse og flyktninger.
Pseudonymet Pierre skriver seg fra tiden da han samarbeidet med den franske motstandsbevegelsen under annen verdenskrig, da han hadde en rekke dekknavn. Han bidro til å redde tusener under krigen, både jøder og politisk forfulgte, ved å assistere dem ved deres flukt til Sveits eller Algerie.
Emmaüs ble startet i 1949. Abbé Pierre har også den distinksjon å ha blitt kåret til Frankrikes mest populære person flere ganger, og i 2003 presset dem som stemte på ham Zinedine Zidane ned på annenplass. Ved siden av å ha grunnlagt Emmaüs og for sitt virke under annen verdenskrig, er han også kjent for noen kontroverser. Han var en personlig venn av filosofen Roger Garaudy, som ble kjent skyldig i holocaustbenektelse. Og noen har kritisert ham for hans støtte til homofil adopsjon. Abbé Pierre var også i sterk vennskapelig kontakt med den kontroversielle og meget progressivistiske franske katolske biskopen Jacques Gaillot som ble løst fra sitt embede på grunn av sin embedsførsel og sine standpunkter.
Bambusannalene

Bambusannalene eller Bambuskrøniken (kinesisk: 竹书纪年, pinyin: Zhúshū Jìnián) er et kinesisk historieverk i krønikeform. Det ble i det vestlige Jin-dynastiets tid oppdaget av gravrøvere i det som nå er provinsen Henan.
Bambusannalene forteller om de eldste legendeinnhyllede tider i Kina, fra urkeiseren Huangdi) til 299 f.Kr. Den originale versjonen av annalene ble enten gravlagt sammen Wei-kongen Anli (kinesisk: 安厘王; † 299 f.Kr.), eller kong Xiang (kinesisk: 襄王) eller kong Ai (kinesisk: 哀王), og ble oppdaget i 281 e.Kr.. Nedgravingen gjorte at annalene klarte seg gjennom keiser Qin Shihuangdis store bokbrenning i Qin-dynastiets tid. Bambusannalene er ved siden av Shiji det viktigste historieverk fra den kinesiske alderdomshistorie.
Bambusannalene falt fra hverandre allerede under Han-dynastiet (fra 206 f.Kr. til 220 e.Kr.). I 279, under det vestlige Jin-dynasti, ble en gravrøver arrestert, og under rettsprosessen kom mange de stjålne av bambusbøkene til rette. Regjerungen viet saken stor oppmerksomhet og satte mange embedsmenn på arbeidet å omskrive annalene, - de var forfattet på  kongedømmet Weis seglskrift (kinesisk: 篆), som var annerledes enn den mer utbredte seglskriften fra Qin. Under oversettelsesarbeidet raste de åtte kongers krig (kinesisk: 八王之乱), noe som gikk hardt ut over arbeidets fremdrift og nøyaktighet. Men til sist ble de nyordnede bøkene ferdige og gitt navnet «Bambusannalene».
Bambusannalene satte en støkk i datidens historikere, fordi de ikke bare avvek fra Shiji, men også tildels var i skarp motsats til dette verket. Bambusannalene forteller nokså bramfritt om militærkupp og militære konflikter fra Xiadynastiets tid til Zhan Guo-æraen under Zhou-dynastiet, og representerte avvik fra de konfucianske klassikere.
Mens Shiji skildrer historien i biografisk form, bruker Bambusannalene en kronologiske metode.
Jin-dynastiets organiserte versjon av Bambusannalene kom atter i uorden i Songdynastiets tid. 
Etter grunnleggelsen av Republikken Kina kombinerte mange historikere på grunnlag av sitater fra andre gamle litteraturverker og konstruerte en «helbredet» versjon av Bambusannalene. Disse kalles «de gamle bambusannalene» (kinesisk: 古本竹书纪年). Derutover fantes en versjon fra Ming-dynastiets tid, men dens kronologi passer ikke med sitater fra tidligere generasjoner. Derfor betraktes denne som «fiktiv», og kalles «dagens bambusannaler» (kinesisk: 今本竹书纪年).
Mikael Agricola

Bakgrunn

Mikael Agricola var sønn til en nylendsk bonde. Hans skolegang begynte i Viborg.

Protestant

Han gikk tidlig over til protestantismen og ble 1529 sekretær for biskop Martin Skytte i Åbo stift. Han studerte teologi og språk i Wittenberg for både Martin Luther og Philipp Melanchthon i perioden 1536-1539. Etter å ha uteksaminiert som magister, vendte han tilbake til Åbo for å bli rektor ved Åbo katedralskole hvilket han var fram til 1548 da han tok arbeid som biskop Skyttes assistent fram til dennes død i slutten av 1550-årene.

Luthersk biskop av Åbo

I 1554 tilsattes han som biskop i Åbo stift og ble dermed Finlands første protestantiske biskop.
Han kalles ofte det finske skriftspråkets far da han publiserte de første trykte bøkene på finsk. Disse ni bøker tryktes i kungliga boktryckeriet i Stockholm i perioden 1543-1552. Den første boken var Abckiria, hvilket var en liten ABC-bok. Siden fulgte den cirka 900 sider tykke bønneboken Rucouskiria fra 1544, siden hans oversettelse av Det nye testamentet, Se Wsi Testamenti, fra 1548 og Davids psalmer 1551–1552 til finsk 
Han gav også ut Luthers lille katekisme. Han baserte sitt skrivesett på svensk, ettersom Finland var en del av det svenske riket og svensk var det herskende språket i landets offisielle liv, ved siden av tysk og latin.
Etter Gustav Vasas russiske krig 1555-1556 sendtes biskop Agricola i en delegasjon i februar 1557 til Moskva for å fredsforhandle med Ivan IV av Russland (Ivan den grusomme). 
Oppdraget lyktes og freden sluttet i Novgorod den 2. april 1557, men Mikael Agricola døde den 9. april i sin slede under hjemreisen.
Enebakk prestegård

Enebakk prestegård ligger i Prestegårdsveien, vest for Enebakk kirke.
Hovedbygningen er en halvannen etasjes laftet bygning oppført i 1807–1808. Hovedinngangen vender nordover mot tunet og Prestegårdsveien, og på vestsiden av tunet ligger forpakterboligen. Hovedbygningen er fredet.
Gårdsbruket er solgt.
Legd

Legd betegner et antall (nabo)gårder på landet som i fellesskap var pålagt visse forpliktelser overfor kongen, hans representanter eller samfunnet forøvrig. Blant annet var utskrivingen av soldater til den første, norske hæren (1628) basert på et legdssystem. Hver soldatlegd skulle stille og holde (utstyre) en soldat.
En legd bestod av et antall (nabo)gårder som tilsammen hadde en viss skatteplikt, normalt dannet fire fullgårder (eller åtte halvgårder, 16 ødegårder eller kombinasjoner som i sum hadde tilsvarende forpliktelser) en legd. Blant legdsforpliktelsene var også underhold av fattiglemmer.
Ordningen med legdshær bestod i Norge frem til 1799, et tidsrom på vel 170 år. Fra da av slapp legdene å stille soldater, men frem til ca. 1850 måtte de bære de øvrige forpliktelsene som Christian IV hadde fastsatt i ordinantsen fra 1628.
Legdordningen bestod til 1900.
Zhenfeng

Zhenfeng (kinesisk: 贞丰县; pinyin: Zhēnfēng Xiàn) er et fylke i det autonome prefektur Qianxinan i provinsen Guizhou i Folkerepublikken Kina.
Befolkningen var på 327 848 innbyggere i 1999.
Rasmus Seebach

Karriere

Siden 1990-tallet har Seebach sammen med sin bror Nicolai Seebach skrevet og produsert låter til både danske og utenlandske artister, men først i april 2009 solodebuterte han med singelen «Engel». Året etter slapp han singelen «Natteravn» som ble en hit i både Danmark og Sverige. Låten var egentlig en bonuslåt på Seebachs album med samme navn, men ble raskt mer populær enn noen av de andre låtene i Sverige.

Privatliv

Rasmus Seebach er sønnen til sangeren Tommy Seebach, som deltok i Eurovision Song Contest tre ganger.
Balbina-demningen

Balbina-demningen (Usina Hidreletrica de Balbina) er en demning i elven Amazonas i det nordlige Brasil, 100 km nord for Manaus. Den demmer opp et av landets største kunstige reservoarer: Balbina-reservoaret. Til demningen er det anlagt et vannkraftverk, med installert kapasitet på 250 MW fordelt på fem turbiner. Dette er den nest lengste demningen i Amazonas-bekkenet, men har relativt lav strømproduksjon. 
Demningen er 31 meter høy og hele 2 920 meter lang. Reservoarets areal er 2 360 km², og vannvolumet er hele 17,5 km³ (17,5 mrd m³). Kraftproduksjonen dekker stort sett behovet til storbyen Manaus. Arbeidet ble påbegynt i 1985 og stod ferdig i 1989.
Nicklas Bäckström

Karrière

Bäckström var en av favorittene i NHL Entry Draft i 2006 og ble valgt av Washington Capitals som fjerdevalg totalt i draften. Med det ble han den 4. høyeste draftede svenske spiller, kun slått av Mats Sundin (1), Daniel Sedin (2) og Henrik Sedin (3).
Han spilte sin første landskamp for Sverige 6. april 2006 mot Norge. Han vant VM med Sverige i 2006. I det mesterskapet ble han den yngste, svenske ishockeyspilleren gjennom tidene som representerte landet i et VM. Bäckström spilte de fire siste verdenscupene (spilte for Daniel Alfredsson) og ble umiddelbart tatt opp på førsterekka med Henrik Zetterberg og Johan Franzén.
Den 21. mai 2007 signerte Bäckström en 3-årskontrakt med Washington Capitals som startet med spill i 2007-08-sesongen.
Den 5. oktober 2007 fikk han sitt første poeng i NHL, en assist på et mål av lagkameraten Michael Nylander, mot Atlanta Thrashers.
Bäckström var en stor konkurrent til Chicago Blackhawks' Patrick Kane om seieren i Calder Trophy. Kane hadde 1 087 stemmer mens Bäckström hadde 872 stemmer. Tredje mann ble Jonathan Toews med 647 stemmer. Uansett ble Bäckström stemt inn på All-Rookie Team sammen med Patrick Kane og Jonathan Towes.
Under Vinter-OL 2014 i Sotsji ble han tatt for doping i forkant av finalen mot Canada. Han fikk ikke spille finalen, der Sverige tapte og fikk sølvmedaljer. Bäckström fikk sin olympiske sølvmedalje etter at WADA besluttet at straffen skulle bli en reprimande i stedet for utestengelse.
Chloe (film)

Handling

Catherine er gynekolog, og ektemannen David er universitetsprofessor. Catherine mistenker at David har vært utro etter at hun oppdager et bilde på mobiltelefonen hans av David sammen med en ung kvinnelig student. Catherine møter eskortepiken Chloe, og hun ønsker å hyre henne for å teste Davids lojalitet. Chloe forteller senere at David spurte henne om han kunne kysse henne, noe han også gjorde. Catherine blir sint, men hun insisterer at Chloe skal møte David flere ganger. I løpet av de neste kveldene, møtes Catherine og Chloe flere ganger. Chloe beskriver i eksplisitt detalj om sine møter med David, og under ett møte blir Catherine seksuelt opphisset. Chloe kysser henne og Catherine, overrasket over kysset, forlater raskt møtet. Senere går Catherine til et hotell og møter Chloe, og ber Chloe vise henne hvordan David berører henne, og de har sex.
Når Catherine kommer hjem senere enn vanlig, spør David om hun noen gang har vært utro. Catherine sier at hun tror at han har vært utro også. De krangler, men blir avbrutt av sønnen Michael. Catherine møter Chloe igjen og ber henne komme til en kafé som David ofte går til, men David kjenner henne ikke igjen. Chloe forlater raskt kafeen, og Catherine innser at Chloe fant opp alle møtene med mannen hennes. David innrømmer at han noen ganger har fantasert om andre kvinner, og han forventer at Catherine vil komme med en lignende innrømmelse. Når hun ikke gjør det, blir David irritert. Catherine tilstår sitt seksuelle møte med Chloe. Catherine beklager, og sier at hun følte at hun ble usynlig for David ettersom hun ble eldre, samtidig som David ble mer attraktivt for henne, og at dette kom i veien for sexlivet deres. 
Chloe kommer seg inn i huset til Catherine og David, hvor hun har sex med Michael i sengen hans. De blir avbrutt av Catherine, og Chloe forteller at hun er forelsket i henne. Hun truer med å skade Catherine som spør Chloe hva hun egentlig vil. Chloe ber om et kyss, noe Catherine går med på. Sønnen Michael ser på at Catherine presser Chloe mot soveromsvinduet. Chloe klarer å gripe tak i vinduskarmen, men hun slipper med vilje taket og faller til sin død. En tid senere er foreldrene tilstede på Michaels eksamensfest, hvor Catherine går med Chloe sin hårnål i håret.
Svensker i Norge

Svensker i Norge, det vil si innvandrere som er født i Sverige, er en av de største innvandrergruppene i Norge. Pr 1. januar 2015 var det 36 887 svenskfødte personer som var folkeregistrert i Norge.
Til forskjell fra mye annen innvandring til Norge, skjer det også en stor utvandring til Sverige fra Norge (både av svenskfødte som flytter tilbake igjen, og av norskfødte som flytter til Sverige), slik at flyttestrømmen kan svinge i begge lands favør. Migrasjonen mellom Norge og Sverige er svært konjunkturfølsom og avhenger av arbeidsmarkedet i begge landene.

Hva og hvor

Det er forholdsvis få svenske migranter til Norge som tar norsk statsborgerskap. Det kan skyldes at mange svensker i Norge forestiller seg at oppholdet skal vare ganske kort tid, for eksempel ved midlertidig sesongmigrasjon. Men det kan også skyldes at nordiske statsborgere har så store rettigheter i Norge at behovet for statsborgerskifte ikke er til stede. Mange av de svenske innvandrerne er unge, og oppholder seg forholdsvis kort tid i Norge. Det er få av de svenske innvandrerne som er andre generasjons innvandrere; det kan skyldes at svenske innvandrere i de fleste tilfeller er gift med og får barn med nordmenn, slik at disse barna ikke regnes som innvandrere; eller at de i langt større grad flytter tilbake til Sverige når de etablerer seg. 
De fleste svenskene i Norge bor i Østfold, Akershus, Oslo og Vestfold. Det henger trolig sammen med at grensetraktene alltid har størst naboinnvandring, og at dette er den tettest befolkede delen av grensetraktene. Historisk sett har de fleste svensker arbeidet i jordbruk, skogbruk og industri. I dag er det stort innslag av unge svensker i tjenesteytende næringer, men også mange i bygge- og anleggsbransjen.

Historisk

Det kan dokumenteres at svensker fra 1700-tallet til tidlig 1900-tall har kommet til Norge både i sesongarbeid og som mer permanente tilflyttere. Svenskene har arbeidet som grøftegravere (særlig i Østfold), som anleggsarbeidere (rallarer) og som andre typer spesialister.
Svenskene utmerker seg blant andre migrantgrupper ved at de gjennom det meste av Norges historie har vært såpass mange at man har kunnet finne dem i alle samfunnslag og yrker. I 1865 var innvandrere fra Sverige den klart største gruppen utenlandskfødte i Norge, med 15 784 personer av totalt 21 247 (74%).
Folkbladet

Folkbladet er en frittstående, sosialdemokratisk dagsavis som utgis i Norrköping i Sverige. Avisen ble grunnlagt i 1905. På begynnelsen av 2000-tallet ble avisen kjøpt opp av konkurrenten Norrköpings Tidningar, og er nå en del av NT-konsernet.
I tillegg til Norrköping har avisen stor utbredelse i Finspång.
Trekongemøtet 1914

Trekingemøtet 1914 var et møte den 18.–19. desember 1914. Da samledes de tre nordiske kongene Christian X av Danmark, Håkon VII av Norge og Gustaf V av Sverige sammen med sine utenriksministre Scavenius, Wallenberg og Ihlen på lensresidensen i Malmö for samtaler etter første verdenskrigs utbrudd. Den svenske og norske kongen ankom med tog fra henholdsvis Stockholm og Oslo, mens den danske kongen kom over Øresund med marinens fartøy Heimdal. Utover middager og høytidelige taler, var det forhandlinger om økonomiske og folkerettslige spørgsmål som hadde med krigen å gjøre. Et resultat ble at man bekreftet enighet om nøytralitetslinjen.

Statssjefsmøte ved andre verdenskrigs utbrudd

Et liknende trekongemøte ble foreslått av Christian X av Danmark. etter andre verdenskrigs utbrudd i september 1939. Det kom i stand i Stockholm i oktober samme år, i form av et statssjefsmøte mellom de tre kongene samt med deltakelse  av den finske presidenten Kyösti Kallio.
Xishuangbanna

Xishuangbanna (forenklet kinesisk: 西双版纳; tradisjonell kinesisk: 西雙版納; pinyin: Xīshuāngbǎnnà; Wade-Giles: Hsī-shuāng-pǎn-nà, eller Sipsongpanna, tai lü: ) er et autonomt prefektur for Dai-folket og ligger i provinsen Yunnan i Folkerepublikken Kina ved grensen til Myanmar og Laos. Det autonome prefekturet har et areal på ca. 19 724,5 km², hvorav 95 % er fjellområder.  Hovedstaden Jinghong ligger ved bredden av elven Lancan Jiang.

Etymologi

Sipsongpanna (kognat til thai สิบสองพันนา) som betyr «tolv tusen rismarker» er et sammensatt ord på tai lü bestående av sipsong «tolv», pan «tusen» og na «risåker». Sipsong kommer i sin tur fra kinesisk 十 (ti) og 雙 (par).

Historie

På 1100-tallet ble et Tai Lue-kongedømme opprettet i området. I Yuan, Ming og Qing-tiden var området kalt Cheli-kommanderiet (車里宣慰使司) og de lokale herskere anerkjent som tusier. Mange av lederne tok det kinesiske slektsnavnet Dao (刀). Folkerepublikken Kina etablerte den autonome regionen Xishuangbanna Dai i 1953 og avskaffet tusisystemet. Regionen ble omgjort til autonomt prefektur i 1955.
Dophla evelina

Utseende

En stor og kraftig, mørkbrun sommerfugl. Forvingens ytterkant er markert innbuktet slik at spissen blir sigdformet. Oversiden er omtrent ensfarget mørkbrun bortsett fra en liten, oransje flekk nær roten og fremkanten av hver forvinge. Hos noen eksemplarer er vingenes ytre del lysere.
Undersiden er lyst gråbrun med svarte tegninger.

Levevis

Larvene lever på slekten Diospyros i ibenholtfamilien.
Arten finnes gjerne i tørr skog i nærheten av elver eller bekker.

Utbredelse

Arten er utbredt fra Sri Lanka i vest til Filippinene i øst.
Hugo Alfvénprisen

Hugo Alfvénprisen (Svensk: Hugo Alfvénpriset) er en musikkpris som siden 1974 er blitt delt ut av Hugo Alfvénfonden (tidligere Hugo Alfvénstiftelsen), som er en nemnd innen Kungliga Musikaliska akademien.
Prisen består av SEK 100 000 og en gullmedalje.
Vikkefrøvikler

Utseende

En liten til middelsstor (vingespenn 11-15 millimeter), sjokoladebrun vikler. Forvingen har, som vanlig hos denne slekten, en kommaformet, hvit flekk ved bakkanten, denne mangler brun midtstripe. Utenfor denne er det to smale, metallfargede skråstreker, ved framkanten tallrike hvite skråstreker. Bakvingen er brun, skinnende hvit ved roten.
Arten er vanskelig å skille fra erteknappfrøvikler (Grapholita lunulana) på ytre utseende, men hos vikkefrøvikleren er den kommaformede hvite flekken på forvingen gjerne noe innsnevret i midten. Ellers kan flygetiden være en nyttig hjelp til å skille artene, vikkefrøvikleren flyr senere på sommeren enn erteknappfrøvikleren.

Levevis

Larvene utvikler seg i belgene på vikker (Vicia spp.), der de spiser de modnende frøene.
De voksne viklerne flyr i solskinn i juli.

Utbredelse

Den er utbredt over det meste av Europa, unntatt lengst i nord, og i det nordlige Asia. I Norge er den funnet spredt nord til Nord-Trøndelag.
Compton-effekt

Compton-effekten er innen fysikken en betegnelse på det fenomen at ved spredning av røntgenstråling eller gammastråling på løst bundne elektroner i et materiale, så har den spredte strålingen en lengre bølgelengde enn bølgelengden til den innkommende strålingen. Dette ble påvist av den amerikanske fysiker Arthur Holly Compton i tidsrommet 1921 - 1923. Disse målingene var i klar motstrid med klassisk fysikk hvor denne prosessen kalles Thomson-spredning og gir ingen forandring av bølgelengden.
Compton kunne forklare sine observasjoner ved å anta at strålingen besto av fotoner som Albert Einstein tidligere hadde foreslått. Hvert slikt kvant med lys har energien E = hν hvor h er Plancks konstant og ν frekvensen til strålingen. I kollisjonen blir fotonet spredt til siden samtidig som elektronet blir spredt til den motsatte siden. Fotonet taper derfor energi og får lavere frekvens og dermed lengre bølgelengde som Compton kunne beregne ved sin antagelse. Han fant full overensstemmelse med målingene sine. Han hadde dermed vist at elektromagnetisk stråling også kunne beskrives som partikler med en bestemt energi og impuls. Dette var et viktig teoretisk og eksperimentelt skritt i etableringen av kvantemekanikken og Compton ble belønnet med Nobelprisen i fysikk allerede i 1927. Siden er denne spredningsprosessen blitt omtalt som Compton-spredning.
EM i turn for kvinner 2000

Det 23. europamesterskapet i turn for kvinner ble arrangert i 2000, i Paris i Frankrike.
Svømming under VM i svømmesport 2017 – 200 meter ryggsvømming kvinner

Semifinaler

Semifinalene ble svømt 28. juli fra kl. 17:49 lokal tid.
Samiske geografiske navn i Tjeldsund

Samiske geografiske navn i Tjeldsund (knr 1852) angir stedsnavn i Tjeldsund kommune som har en alternativ samisk form. Da stedsnavn kan referere til geografiske områder av noe utstrekning så kan de dekke flere kommuner.
De samiske stedsnavnene kan angis på forskjellig vis der det er etablert former på flere samiske språk. Dette skjer i grenseområder mellom språkene. Det er ni forskjellige former av samisk; sørsamisk, umesamisk, pitesamisk, lulesamisk, nordsamisk, skoltesamisk, enaresamisk, kildinsamisk og tersamisk. Det er også to utdødde former, kemisamisk og akkalasamisk. Bare nordsamisk er tatt med i denne oversikten for Tjeldsund kommune.
Sture Petrén

Medlemskap og utmerkelser

I 1967 ble han æresdoktor ved Lunds universitet. Han mottok Kungliga priset i 1968.
Petrén ble innvalgt i Svenska Akademien 6. mars 1969 på stol 1 etter Birger Ekeberg og inntrådte 20. desember samme år. I 1969 ble han også medlem av Kungliga Vitterhets Historie och Antikvitets Akademien. Han ble ridder av Serafimerorden i 1972.
Rutenia

Rutenia er et navn som brukes om deler av Øst-Europa som var befolket av østslaviske folk. I tillegg har navnet blitt brukt på en rekke stater som har eksistert i dette området. Egentlig er ordet en latinsk variant av Rus', et navn på en folkegruppe og middelalderstaten Kiev Rus.
Den videste historiske bruken av begge ordene Rus' og Rutenia har vært om et område bestående av Ukraina, Hviterussland, samt mindre deler av Russland, Slovakia og Polen. På grunn av kontinuerlig politisk ustabilitet kan benevnelsen Rutenia ha ulik betydning avhenging av hvem, hvorfor og når det brukes.
Rutenia har også vært brukt som et synonym på Russland. For eksempel har Hviterussland vært kalt Hviterutenia. I Vesten har ordet mer eller mindre gått ut av bruk, men brukes fortsatt i noen grad om den vest-ukrainske provinsen Karpato-Ukraina. Dette området var i perioden 1938–1939 en selvstendig stat under navnet Karpato-Ruthenia.
Den litauiske hovedstaden Vilnius var befolket av stedlige rutenere da byen fikk byrettigheter i 1387.
Fylkesvei 4036

Fylkesvei 4036 går mellom Åknes og Espeli i Åseral kommune. Veien er 3,8 km lang.
Frem til 2019 hadde veien betegnelsen Fylkesvei 359.